پاکستان :بمي چاؤدنو کې درې کسان وژل شوي،7 ژوبل
دخيبرپښتونخوا دسرښار پيښور په بډهـ بيره سيمه کې ديوې بمي چاؤدنې له امله يو پوليس عسکر ژوبل شوى دى
دپاکستان په قبائيلي سيمو مومند او خيبرايجنسو او دخيبرپښتونخوا په پيښور او چارسده سيمو کې دجمعې په ورځ ترسره شوؤ بمي چاؤدنو کې درې کسان وژل شوي او د عسکرو پشمول لږ ترلږه 7 ژوبل شوي دي. دسرچينو ترمخه دجمعې په ورځ دمومند ايجنسۍ د صافي تحصيل په چمر قند سيمه کې دسړک په غاړه بمي چاؤدنه هاغه مهال وشوه کله چې ددغه ځايې څخه دمسافرو يو گاډى تيريدو. دچاؤدنې له امله گاډي کې ناست دوه وروڼه رحمت او رحم داد په موقع مړۀ شول او دمومند رائفل سپاهي تاج سخت ژوبل شو. همدغه شان دخيبرپښتونخوا دچارسدې دشبقدر تحصيل په مته مغول سيمه کې دسړک په غاړه ديوې بمي چاؤدنې له امله درکشې يو ډرائيور وژل شوى دى. اخوا دافغان پولې ترڅنگ دقبائيلي سيمې خيبرايجنسۍ دلنډي کوتل تحصيل په شيخوال سيمه کې دوؤ بمي چاؤدنو کې دليويز څلور عسکر ژوبل شوي او يو گاډي ته زيان رسيدلى دى. دپوليټيکل انتظاميې ترمخه لمړۍ چاؤدنه دليويز په گاډي په شيخوال سيمه کې دگزمې په مهال وشوه ، چاؤدنه کې گاډي ته په جزوي توگه زيان ورسيدو ، خو پکې کومه مرگ ژوبله رامينځته نۀ شوه، کله چې اضافي عسکر دلمړۍ چاؤدنې ځايې ته دجاج اخستو لپاره ورسيدل نو يوه بله چاؤدنه وشوه چې پکې څلور عسکر ژوبل شول. ژوبل عسکر دعلاج لپاره روغتون ته رسول شوي دي. همدغه راز دخيبرپښتونخوا دسرښار پيښور په بډهـ بيره سيمه کې ديوې بمي چاؤدنې له امله يو پوليس عسکر ژوبل شوى دى. دچاؤدنې وروستو امدادي ډلې سيمې ته رسيدلي او ژوبل پوليس عسکر يې دعلاج لپاره روغتون ته رسولى. دبمونو دناکاره کوونکو پوليسو دډلې ترمخه ددوؤ څخه تر دريوؤ کلو گرامو چاؤديدونکي مواد ديو سړک ترڅنگ داوبو په پائپ کې ښخ کړل شوي وؤ.